Groot hupstoot vir SA danksy Isuzu Motors-beleggingRob Davies, minister van handel en nywerheid (Foto: Departement van handel en nywerheid via ANA) Die Suid-Afrikaanse ekonomie het ŉ groot hupstoot gekry danksy Isuzu Motors wat die Struandale-aanleg in Port Elizabeth aangeskaf het. Die departement van handel en nywerheid het Sondag in ŉ verklaring gesê die aanleg sal beleggersvertroue in die land verstewig. Isuzu het verlede jaar aangekondig dat hy die ligtevoertuig-bedrywighede in Port Elizabeth sal aanskaf en die balans van sy aandeelhouding in Isuzu Trucks South Afrika. Die Japannese vervaardiger het die Struandale-aanleg, wat aan General Motors behoort het, gekoop. General Motors het in Mei 2017 aangekondig dat hy sy belegging in Suid-Afrika onttrek. Dié besluit was “deel van die maatskappy se breër internasionale strategiese herstruktureringsposisie om uit sekere markte te onttrek”. Isuzu Motors, gekonsolideer in een onderneming wat nou as Isuzu Motors South Africa bekend staan, is van Januarie af in werking en sal Isuzu-bakkies en -vragmotors bou. Minister Rob Davies het Vrydag tydens die opening van die aanleg gesê die belegging sal verdere werksverliese voorkom. “Altesaam 1 000 poste by die fasiliteit sal gered word en daar is 3 000 poste in die direkte verskaffingsketting en nog ŉ paar duisend by die verskaffingsmaatskappye. Die poste sal ook in die toekoms verseker wees,” het Davies bygevoeg.